CELEX: 62013TN0544
Language: el
Date: 2013-10-07 00:00:00
Title: Υπόθεση T-544/31: Προσφυγή της 7ης Οκτωβρίου 2013 — Dyson κατά Επιτροπής

23.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 344/68
            
         Προσφυγή της 7ης Οκτωβρίου 2013 — Dyson κατά Επιτροπής
   (Υπόθεση T-544/31)
   2013/C 344/124
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Dyson Ltd (Malmesbury, Ηνωμένο Βασίλειο) (εκπρόσωποι: E. Batchelor, Solicitor και F. Carlin, Barrister)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τον κατ’ εξουσιοδότηση κανονισμό (ΕΕ) 665/2013 της Επιτροπής, της 3ης Μαΐου 2013, που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας από ηλεκτρικές σκούπες (ΕΕ 2013 L 192, σ. 1), στο σύνολό του, ή, σε κάθε περίπτωση, τις διατάξεις εκείνες που αφορούν τις επιδόσεις καθαρισμού και την ενεργειακή απόδοση·και
            
         
               —
            
            
               να καταδικάσει την καθής στο σύνολο των εξόδων της παρούσας δίκης.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα υποστηρίζει ότι ο προσβαλλόμενος κανονισμός είναι παράνομος και προβάλλει, σχετικώς, τρεις λόγους.
   
               1)
            
            
               Με τον πρώτο λόγο υποστηρίζεται ότι η Επιτροπή υπερέβη τις αρμοδιότητες που αντλεί από άρθρο 10, παράγραφος 1, του παρέχοντος τη σχετική εξουσιοδότηση νομοθετήματος, δηλαδή της οδηγίας 2010/30/ΕΕ (1), κατά την έκδοση της κατ’ εξουσιοδότηση πράξεως:
               
                           —
                        
                        
                           καθόσον, κατ’ άρθρο 10, παράγραφος 1, απαιτείται να ενημερώνει η κατ’ εξουσιοδότηση πράξη της Επιτροπής με ακρίβεια τους καταναλωτές της ΕΕ σχετικά με την κατανάλωση ενέργειας κατά τη χρήση. Ο προσβαλλόμενος κανονισμός παραπλανά τους καταναλωτές ως προς την ενεργειακή απόδοση της ηλεκτρικής σκούπας, διότι οι επιδόσεις καθαρισμού ελέγχονται μόνον όταν η ηλεκτρική σκούπα έχει άδειο δοχείο και συνεπώς όχι «κατά τη χρήση»·
                        
                     
                           —
                        
                        
                           καθόσον, κατ’ άρθρο 10, παράγραφος 1, απαιτείται να ενημερώνει η κατ’ εξουσιοδότηση πράξη της Επιτροπής με ακρίβεια τους καταναλωτές της ΕΕ σχετικά με την κατανάλωση βασικών πόρων κατά τη χρήση μιας συσκευής και συγκεκριμένα των αναλώσιμων σάκων συλλογής σκόνης και φίλτρων. Η κατ’ εξουσιοδότηση πράξη δεν παρέχει τέτοιες πληροφορίες στους καταναλωτές.
                        
                     
         
               2)
            
            
               Με τον δεύτερο λόγο υποστηρίζεται ότι η Επιτροπή παρέβη την υποχρέωση αιτιολογήσεως που υπέχει από το άρθρο 296 της Συνθήκης για τη Λειτουργία της Ευρωπαϊκής Ένωσης (ΣΛΕΕ), διότι ο προσβαλλόμενος κανονισμός δεν εξηγεί για ποιο λόγο δεν υπάρχει επαρκής «τεχνολογική πρόοδος», η οποία να επιτρέπει τις δοκιμές σχετικά με την κατανάλωση ενέργειας/τις επιδόσεις καθαρισμού σε συνθήκες γεμάτου δοχείου. Επιπλέον, δεν εξηγεί για ποιο λόγο η Επιτροπή ανέβαλε επί πέντε έτη την εξέταση σε συνθήκες γεμάτου δοχείου.
            
         
               3)
            
            
               Με τον τρίτο λόγο υποστηρίζεται ότι η Επιτροπή παρέβη την θεμελιώδη αρχή της ισότητας, καθόσον εξέδωσε τον προσβαλλόμενο κανονισμό ο οποίος εισάγει διακρίσεις υπέρ των ηλεκτρικών σκουπών με σάκους συλλογής σκόνης και σε βάρος των ηλεκτρικών σκουπών χωρίς σάκους συλλογής σκόνης και/ή των ηλεκτρικών σκουπών που χρησιμοποιούν κυκλωνική τεχνολογία. Η απώλεια απορροφητικότητας λόγω εμφράξεως –ένα ιδιαίτερο χαρακτηριστικό των ηλεκτρικών σκουπών με σάκους συλλογής σκόνης– δεν μπορεί να ανιχνευθεί κατά την δοκιμή όταν ο σάκος είναι κενός. Τα συγκριτικά πλεονεκτήματα που προσφέρουν οι ηλεκτρικές σκούπες χωρίς σάκους συλλογής σκόνης και εκείνες που χρησιμοποιούν κυκλωνική τεχνολογία δεν μπορούν να επισημανθούν εύκολα από τους καταναλωτές.
            
         
      (1)  Οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (ΕΕ 2010 L 153, σ. 1).